मुख्य सचिव जावेद उस्मानी ने विकास के एजेण्डे की चर्चा करते हुए कहा कि यह पहली राज्य सरकार है, जिसने वित्तीय वर्ष शुरु होने से पूर्व ही वित्तीय वर्ष में किए जाने वाले महत्वपूर्ण कार्यों का एजेण्डा संबंधित विभागों को अवगत करा दिया था और इसकी समीक्षा भी की जा रही है। उन्होंने कहा कि विकास एजेण्डे में विभागवार निर्धारित कार्य शासन की सर्वोच्च प्राथमिकताओं में आते हैं। इसलिए इन पर किसी भी प्रकार की लापरवाही बर्दाश्त नहीं की जाएगी। इस मौके पर लोक निर्माण विभाग के प्रमुख सचिव डा. रजनीश दुबे, ऊर्जा विभाग के प्रमुख सचिव संजय अग्रवाल, अवस्थापना एवं औद्योगिक विकास विभाग के प्रमुख सचिव डा. एस.पी. सिंह तथा चिकित्सा शिक्षा विभाग के प्रमुख सचिव जे.पी. शर्मा ने अपने-अपने विभाग द्वारा अब तक लिए गए महत्वपूर्ण निर्णयों, कार्यों तथा आगामी वर्ष में किए जाने वाले कार्यों की विस्तृत जानकारी दी। कार्यक्रम में कई जनप्रतिनिधि तथा कृषि उत्पादन आयुक्त तथा अवस्थापना एवं औद्योगिक विकास आलोक रंजन, प्रमुख सचिव मुख्यमंत्री राकेश गर्ग सहित वरिष्ठ अधिकारी उपस्थित रहे।